4 vas ná polisie op bendelede toeslaanArgieffoto (Foto: SAPD, Facebook) ŉ Polisieklopjag Vrydagoggend in Bishop Lavis in die Wes-Kaap het die inhegtenisneming van vier beweerde bendelede asook beslaglegging op onwettige vuurwapens en dwelms opgelewer. Die polisie se bende-eenheid het Vrydag omstreeks 01:00 op die hoek van Bishop Lavisweg en Sparrowstraat toegeslaan waarna twee beweerde bendelede, onderskeidelik 24 en 49 jaar oud, in hegtenis geneem is. Die polisie het ook tydens dié inhegtenisneming op ŉ onwettige vuurwapen en ammunisie afgekom. Binne minute is op nóg twee vuurwapens asook ammunisie, vuurwapenkomponente en metamfetamien, ook bekend as Tik, beslag gelê. ŉ Drie-en-twintigjarige man is gevolglik in hegtenis geneem. Die polisie het daarna op ŉ derde bestemming toegesak waartydens op ŉ verskeidenheid Mandrax-tablette, 57 rondtes ammunisie en Tik-kristalle beslag gelê is. Nóg ŉ verdagte (22) is gevolglik in hegtenis geneem. Die verdagtes sal na verwagting binnekort in die Bishop Lavis-landdroshof verskyn op aanklagte van die onwettige besit van vuurwapens en ammunisie asook handel in dwelms.